"Setswana Puo ya Gae (HL)/P2 13 DBE/Ngwanaitseele 2021 NSC – Kaedi Ya Go Tshwaya  Go supa fa leina le roma, o ne a sa bone lerapo le le mo dikaganyeditseng ka go pateletsa morwae tiro e e neng ya mo tlholela go ngweega ka a ne a na le ditoro tsa gagwe. Tiragalo e, e nnile le ditlamorago tse di sa jeseng diwelang gonne lelapa la boorraKebapetse le ne la welwa ke leru le lentsho. Matsetseleko o nna le difatlhi tse di seng kana ka sepe gonne batsadi ba ne ba mo hupile ka pelo. Mo letlhakoreng le lengwe, batsadi le bona ba sala ba ngomogile dipelo ka ntlha ya fa ba sa itse fa morwa wa bona a santse a tshela kgotsa nnyaya. Rre Kgori o kubugelwa ke bolwetse, a bo a tlhokofala le go bolokwa morwae a se mo gae. Go supa fa leina le roma, a sa bona lerapo ka a ne a pateletsa ngwana bogotsamolelo.  Leina Matsetseleko le ile boreelelong ka mosimane wa kwa dikgweng a ne a dira sengwe le sengwe jaaka leina la gagwe le ne le kaya. O ne a tsoga moso mongwe le mongwe, kwa ntle ga go tlhabelwa ke letsatsi mo dikobong go ya go tlhola dihutshana. Tiro e, o ne a e dira ka botswapelo gonne a ne a sa tsosiwe ka a ne a itse gore go matshwanedi go tlhokomela boswa jo e leng jwa gagwe.  Fa a goroga kwa ga Rre Segonyamatlho o feta a tsweletsa bokao jwa leina la gagwe. O direla Rre Segonyamatlho ka boineelo le botshepegi mo lebenkeleng la gagwe. Mongwaagwe o feleletsa a roletse tiro yotlhe mo magetleng a gagwe ka ntlha ya go dira ga gagwe ka matsetseleko.  Fa a fitlha kwa moepong wa Matikiri o bona tlhatloso go ise go ye kae gammogo le go bona tšhono ya go ya go tlhatlhelelwa dithuto tsa mafaratlhatlha a motlakase ka ntlha ya go se itebe dinala, mme a dira tiro nngwe le nngwe ka manontlhotlho.  Leina la ga Bra Boots le lona le ile boreelelong. Senokwane fa se ne se gana ka nnete o ne a se tsosa fa fatshe ka butshe gore se feleletse se ipobola. Leina la Sebogodi le lona le a roma fa re bona a bogola batho ka go ba botsa dipotso tse dintsintsi.  Leina la ga Baagileng le senotse maitsholo a gagwe gonne a ne a leka go thuba botsala jo bo neng bo rena magareng ga Mmathapelo le Palesa a sa bone gore ba agile eng. Tota le sefane sa gagwe se a bua gore Bothobokae gore e re kgosi e go romile wena o itirela tsa gago ka ntlha ya go fatlhwa ke mesese. Ditiro tse a di dirileng di nyalana tota le leina le sefane sa gagwe go supa fa leina le ya boreelelong.  Malebotsa Mogorosi o diragaditse bokao jwa sefane sa gagwe ka go naya Mmathapelo tshedimosetso ya gore Baagileng o ile kae.  Leina la ga Palesa le tota le ile boreelelong ka ntlha ya bontle jwa gagwe jo bo ka tshwantshiwang le ditšheše. Ditiro tsa gagwe di ne di le dintle jaaka leina la gagwe ka re mmona a na le dikgakololo tse dintle tse a neng a di naya rraagwe gape re mmona ena le Mmathapelo ba thusa baithuti ba bangwe ka lenaanetsiboso la bolwetse jwa HIV/AIDS. Palesa o ne a dira bontle mo dithutong tsa gagwe le mo dikgaisanong. E ne e le sekgantshwane sa batsadi ba gagwe.  Rebafilwe le Remofilwe e ne e le bana bao batsadi ba bona ba ba boneng ba sa ba solofela morago ga go tlhokafala ga ba ba belegweng pele ga bona. Bana ba, ba ne ba atlega mo dithutong ba bo ba ya moseja. Ba ne tota e le bana ba ka bona re re reng batsadi ba ba abetswe ka ntlha ya go tshela ga bona le maitsholo a bona. Seno ke sesupo sa fa leina le roma. [25] Kwalololo e ileditswe Phetla"